Inkomstediens wil staking afweerArgieffoto Die Suid-Afrikaanse Inkomstediens (SAID) hoop dat vakbonde na die onderhandelingstafel sal terugkeer ten einde ŉ staking te voorkom. Die Vereniging van Staatsamptenare (PSA) het ’n kennisgewing aan die SAID gestuur om die inkomstediens in kennis te stel dat sy lede Donderdag sal begin staak nadat ŉ ooreenkoms nie gedurende loononderhandelinge bereik kon word nie. Die PSA, wat amper die helfte van die SAID se werknemers verteenwoordig, dring aan op ŉ salarisverhoging van 11,4%. Sandile Memela, woordvoerder van die SAID, het gesê die inkomstediens probeer egter steeds om ŉ staking te verhoed, maar kan nie die verhoging bekostig nie. “Die inkomstediens bly hoopvol dat georganiseerde arbeid die werkgewer se aanbod sal aanvaar van 7% wat op die VPI [Verbruikersprysindeks] neerkom plus 3% gegrond op die gepubliseerde inflasiekoers. Dit is ŉ baie ruim aanbod, ver bo wat ander openbare instellings en die meeste ander nywerhede aanbied,” het hy gesê. Ivan Fredericks, hoofbestuurder van die PSA, het egter gesê die vakbonde sal nie toelaat dat die wanbestuur van openbare fondse tot ŉ afname in sy lede se voordele lei nie. “Dit is tyd dat die minister van finansies werknemers beloon vir die voorbeeldige werk wat hulle onder uiters moeilike omstandighede doen, en eerder voorsiening maak vir ŉ voldoende begroting by die SAID, in plaas daarvan om voortdurend reddingsboeie vir staatsbeheerde ondernemings wat nie presteer nie te gee.” Volgens Memela het die SAID versoek om volgende week met die vakbonde te vergader om ŉ ooreenkoms te probeer bereik, Indien vakbonde op 28 Maart begin staak sal dit saam met die einde van die finansiële jaar val en kan dit belastinginvordering belemmer. Volgens Memela word daar egter gebeurlikheidsplanne getref.